Атмосфера (единица)
Атмосфера е мерна единица за налягане, като съществуват две извънсистемни единици с такова име: физическа (също нормална или стандартна) и техническа атмосфера.

Физическа атмосфера 
Физическата атмосфера (означение atm) е единица за налягане, равна на нормалното атмосферно налягане на морското равнище. Това е налягането, уравновесяващо живачен стълб с височина 760 mm при температура 0 °C; плътност на живака 13 595,1 kg/m3 и стандартно земно ускорение при свободното падане g = 9,806 65 m/s2. През 1954 на 10-ата Генерална конференция по мерки и теглилки е прието 1 стандартна атмосфера да е равна на точно 101 325 N/m².

 1 atm = 760 mmHg = 101 325 Pa (точно)

или

 1 atm ≈ 0,1 MPa (приблизително)

Техническа атмосфера 
Техническата атмосфера (означение at, ат) е единица за налягане, равна на налягането, предизвикано от сила 1 kgf, равномерно разпределена на плоска повърхност с лице 1 cm2. Равна е приблизително на 736 mmHg.

 1 at = 1 kgf/cm2 = 98 066,5 Pa (точно)

Употреба 
И двете единици за налягане са извънсистемни и употребата им съвместно с единиците от SI не се допуска. При всички случаи трябва да се ползва единицата паскал и нейните дробни и кратни единици, включително bar. Атмосферното налягане например се посочва в хектопаскали (1 hPa = 100 Pa).

Източници 

Единици за измерване